paragraph_text: Pobijedio je na više utrka Svjetskog kupa nego li bilo koji drugi skijaš ili skijašica, ukupno 86 puta (prvi sljedeći je Hermann Maier s 54 pobjede). Ukupan broj utrka je bio bitno manji kroz sezonu, što dakle jasno pokazuje superiornost kojom je Stenmark vladao svjetskim skijanjem. Vrijedna spomena je i utrka veleslaloma u Jasni 1979. kad je pobijedio razlikom od 4,06 sekunda ispred drugoplasiranog. Utrke spusta nije vozio osim za kombinaciju. Sudjelovao je na tri olimpijade. Zanimljiva je i činjenica da je bio prvi susjed obitelji koja će kasnije dati jedno veliko ime u alpskom skijanju, Stigu Strandu.